**Psykologi C**

**Mundtlig eksamen eksempel**

**Eksamensspørgsmål 6**

**Tema: Socialpsykologi**

SKRIV I KORT NOTEFORM. JEG FORSTÅR GODT HVAD DU MENER!:-)

1. Redegør med udgangspunkt i din psykologiske viden for den rolle, grupper spiller i menneskeligt samspil (redegør for socialpsykologi og særligt omk grupper)
2. Lav en teoretisk begrundet **analyse** af bilagenes psykologiske temaer (find relevante steder i teksten, og sæt begreber ind)
3. Diskuter på baggrund af selvvalgt teori og undersøgelse, hvorfor soldaterne ”dræber uden kvaler”. (kan du f.eks. bruge nogle forsøg fra socialpsykologien at fortælle om – og inddrage)

Bilag:

1. ”Gruppen er forpligtet på liv og død” (interview med chefpsykolog Vibeke Schmidt fra Forsvarsakademiet), 29/9 2009 - <http://politiken.dk/udland/faktaudland/article845942.ece>
2. ”Danske soldater dræber uden kvaler”, 22/4 2010 -<http://politiken.dk/indland/ECE954823/danske-soldater-draeber-uden-kvaler/>

## **Bilag 1**

## Gruppen er forpligtet på liv og død



*Interview. Chefpsykolog Vibeke Schmidt fra Forsvarsakademiet forklarer, hvorfor gruppen er afgørende for soldater i krig*

|  |  |
| --- | --- |
|  |  |

Først under Anden Verdenskrig forstod man, hvor afgørende gruppen – den mindste enhed i enhver krig – er.

Amerikanske officerer undrede sig over, at tabene steg blandt soldater, der fik friske soldater ind i gruppen. Men overskud og friskhed kan ikke erstatte den forpligtelse på liv og død, som opstår i krig.

*Chefpsykolog ved Forsvarsakademiet Vibeke Schmidt, hvad betyder gruppen for dens medlemmer?*
»Gruppen betyder ekstremt meget for den enkelte psykisk og fysisk. Gruppen er anderledes end familien. Det er ikke så følelsesmæssigt som i familien, men tilknytningen er særpræget, fordi det er på liv eller død«.

*Styrker gruppen individets ansvarlighed?*

»Ansvarlighed er for let et begreb. Gruppen er forpligtet over for hinanden på liv og død. De er bundet sammen af fælles mål: Opgaven skal løses, og gruppen skal overleve, alle skal hjem igen. Det er med livet som indsats både psykisk og fysisk. Det gør, at man bliver meget tæt knyttet og ekstremt forpligtet«.

»Man laver ikke lette løsninger, de er tændte og opmærksomme. Den enkelte skal overleve, derfor kan han ikke sløse, men han skal også være opmærksom på de andre i gruppen, deres liv er afhængig af hans indsats«.

*Findes den type fællesskab andre steder?*

»Nej, vi er ude i det helt basale, hvor det handler om mad og vand, liv eller død. Derfor finder vi ikke den stærke forpligtelse i et moderne samfund«.

*Er der negative ting ved gruppebegrebet?*

»Hvis gruppen skaber sin egen identitet uden at blive korrigeret, så kan tingene gå i alle mulige retninger, men det er meget svært at forestille sig. Jeg tror ikke, at den slags kan ske i en lejr med mange grupper og stor synlighed og gennemsigtighed. Jeg har faktisk aldrig hørt om det. Mishandlingerne i Abu Ghraib-fængslet kunne ske, fordi det var en isoleret enhed, ingen måtte sige noget, og der var aggressive og bange mennesker«.

*Soldaterne er produkter af et samfund og en folkeskole, der fokuserer på medindflydelse og diskussion, nogen kalder det rundkredspædagogik. Har det betydning?*

»Den måde, de fungerer på, kommer jo ikke af et militært system alene. Det kommer af en skolekultur og en børnehavekultur, hvor der er lagt stor vægt på det sociale liv med klassens time, fokus på mobning, og at alle skal kunne være med. Det tager de med. Du visker ikke tavlen ren, fordi du begynder i forsvaret«.

*Gruppen bruger masser af humor, og der bliver ikke mindst gjort grin med lederen?*

»Humor bruges til at lukke irritation og aggression ud på en socialt acceptabel måde. Gruppeføreren kan kun være en person, resten har rigtig meget respekt for fagligt, ellers vil det ikke gå. Man kan ikke blive gjort til grin dagen lang, hvis man ikke også har den anden side, og den er helt indiskutabel«.

*Gør tonen det til en bedre gruppe?*

»Det betyder meget, at lederen er fagligt dygtig, har social forståelse og kan sætte rammer og grænser. Man har en rigtig dygtig leder af gruppen, hvis han samtidig kan være omsorgsfuld«.

*Hvad sker der, når gruppen har oplevet dræbte og sårede?*

»Grupper reagerer forskelligt. Hver gang ser vi reaktioner som sorg, ængstelse, forskellige former for frygt, men også en meget stor kraft, der handler om, at et tab ikke må være forgæves. Jeg har aldrig oplevet en gruppe blive opløst efter en hændelse, men som regel sker der en form for reorganisering, måske fordi det er blevet tydeligt, at nogen i gruppen handlede eller reagerede på en særlig god eller hensigtsmæssig måde«.

### Bilag 2

### Danske soldater dræber uden kvaler

Få danske soldater i krig har dårlig samvittighed over at slå ihjel, viser rundspørge.

De danske soldater i Afghanistan har få problemer med at skyde og dræbe fjenden. Det er konklusionen i bogen 'Vi slår ihjel og lever med det', som udkommer tirsdag, skriver Jyllands-Posten.

249 danske soldater har som grundlag for konklusionen returneret et spørgeskema til forfatteren bag bogen Lars R. Møller, der er tidligere chef for Hærens Kampskole og nuværende chef for de internationale operationer i Forsvarskommandoen.

**Kun få har dårlig samvittighed**

Stort set alle har været i kamp - langt de fleste i Afghanistan - og 46 procent af de 249 soldater bekræfter at have dræbt fjender, mens 19 procent kan have dræbt fjender. Men kun en procent af de adspurgte har dårlig samvittighed over at have slået ihjel. »Tallene er meget positive«, mener Flemming D. Vinther, konstablernes formand.

»For mig er resultatet ikke et udtryk for, at soldaterne er følelseskolde. Det vidner snarere om, at vi har nogle meget afklarede soldater. De ved, at det hører med til opgaven at slå ihjel, og de er så godt uddannede til at gøre det nødvendige, at de bagefter kan hvile i sig selv«.

**Viser de er klar til opgaven**

Undersøgelsen viser også, at tre procent havde problemer med at skyde mod fjenden første gang.

Psykolog Vibeke Schmidt, chef for Institut for Militærpsykologi, har læst Lars R. Møllers bog.

»Den vil givet blive opfattet provokerende, fordi nogle vil spørge, om soldaterne ikke engang har dårlig samvittighed over at slå ihjel«, siger hun og tilføjer

»Soldaternes besvarelser viser, at de er klar til opgaven, og at de ved, at det kan blive virkelighed at slå ihjel. Det er min opfattelse, at under særlige omstændigheder kan vi alle blive presset til at tage liv«, siger hun.